KIRJALLINEN KYSYMYS E-2645/02

esittäjä(t): Antonios Trakatellis (PPE-DE) komissiolle

(20. syyskuuta 2002)

Aihe: Onnettomuus DEI:n laitoksella

Kozanissa 24. joulukuuta 2001 Kreikan sähkölaitoksen DEI:n yksikössä sattunutta onnettomuutta on seurannut toinen, joka tapahtui Megalopolisin höyryvoimalassa ja aiheutti kuuden henkilön vakavan loukkaantumisen. Onnettomuus johtui ongelmasta Megalopolisin höyryvoimalan III yksikön poltto- ja höyrykattilan tuhkan kuivapoistojärjestelmässä sekä siitä, että DEI oli säilyttänyt kyseisen järjestelmän sen toimintaan liittyvistä vaaroista huolimatta.

Ottaen huomioon edellä mainitut seikat sekä komission aikaisemmin antaman vastauksen, jonka mukaan se tutkisi, onko Kreikassa annettu tarkoituksenmukaista tiedotusta työntekijöille tämäntyyppisten onnettomuuksien välttämiseksi, kysyn:

1. Mihin toimiin komissio aikoo ryhtyä puutteellisten suojelutoimien johdosta sellaisilla työpaikoilla Kreikassa kuten edellä mainitut?

2. Millä tavoin se aikoo huolehtia siitä, että turvallisuutta ja terveyttä koskevia perussääntöjä noudatetaan sähköenergian tuotantolaitoksilla?

3. Toteutetaanko Kreikassa onnettomuuksien välttämiseen tarkoitettujen toimien lisäksi vastaavia toimia, joiden tarkoituksena on tiedottaminen yleisölle, ja varaudutaanko onnettomuuksiin pelastussuunnitelmilla, jotka laaditaan ja joita testataan säännöllisin väliajoin yrityksen ulkopuolella direktiivin 96/82/EY(1) mukaisesti niin kutsutuissa korkean riskin laitoksissa.

4. Mihin toimiin Kreikkaa vastaan on ryhdytty tuomion johdosta, jonka se sai asiassa C-33/2001, koska se ei ollut toimittanut komissiolle direktiivin 91/689/ETY(2) mukaisesti tietoja laitoksista ja yrityksistä, jotka huolehtivat vaarallisista jätteistä tai hyödyntävät niitä?

5. Mihin toimiin komissio aikoo ryhtyä vastuuhenkilöitä vastaan, jotka ottivat järjestelmän käyttöön ja vaativat sen pitämistä käynnissä siitä huolimatta, että he tunsivat sen heikkoudet ja vaarat?

(1) EYVL L 10, 14.1.1997, s. 13.

(2) EYVL L 377, 31.12.1991, s. 20.

Margot Wallströmin komission puolesta antama vastaus

(12. marraskuuta 2002)

1. ja 2. Työntekijöiden terveyttä ja turvallisuutta käsitellään toimenpiteistä työntekijöiden turvallisuuden ja terveyden parantamisen edistämiseksi työssä 12. kesäkuuta 1989 annetussa neuvoston direktiivissä 89/391/ETY(1), jossa säädetään myös työnantajan velvollisuudesta tiedottaa työntekijöille. Erityisesti direktiivin 10 artiklassa säädetään muun muassa, että työnantajan on toteutettava aiheelliset toimenpiteet, jotta työntekijät saavat kaiken tarvittavan tiedon turvallisuutta ja terveyttä uhkaavista vaaroista sekä suojelu- ja ehkäisytoimenpiteistä. Toisaalta työnantajan on toteutettava aiheelliset toimenpiteet, jotta työntekijät, joilla on erityistehtäviä työntekijöiden turvallisuuden ja terveyden suojelemisessa, saavat kaiken tarvittavan tiedon.

Tämä direktiivi, jota voidaan soveltaa myös sähköenergian tuotantolaitoksiin, on saatettu osaksi Kreikan lainsäädäntöä, joten direktiivin täytäntöönpanosäännösten noudattamisen valvonta on Kreikan viranomaisten vastuulla.

3. Vaarallisista aineista aiheutuvien suuronnettomuusvaarojen torjunnasta 9. joulukuuta 1996 annettu neuvoston direktiivi 96/82/EY on saatettu osaksi Kreikan lainsäädäntöä ministeriöiden yhteisellä päätöksellä 5697/590/16.3.2000. Direktiivin säännösten mukaisesti Kreikan lainsäädännössä säädetään sisäisten ja ulkoisten pelastussuunnitelmien laatimisesta sekä niiden sisällöstä ja testaamisesta samoin kuin kansalaisille tiedottamisesta toimivaltaisen alueviranomaisen kautta.

4. Vaarallisista jätteistä 12. joulukuuta 1991 annetun neuvoston direktiivin 91/689/ETY 8 artiklan 3 kohdan mukaisesti jäsenvaltiot toimittavat viimeistään 12 päivänä joulukuuta 1994 komissiolle kaikista laitoksista, jotka huolehtivat vaarallisista jätteistä tai hyödyntävät niitä, seuraavat tiedot: osoite ja nimi, jätteen käsittelymenetelmä, käsiteltäviksi kelpaavien jätteiden laatu ja määrä.

Yhteisöjen tuomioistuimen 13. kesäkuuta 2002 antaman tuomion(2) mukaan Helleenien tasavalta ei ole noudattanut vaarallisista jätteistä 12 päivänä joulukuuta 1991 annetun neuvoston direktiivin 91/689/ETY, sellaisena kuin se on muutettuna 27. kesäkuuta 1994 annetulla neuvoston direktiivillä 94/31/EY, mukaisia velvoitteitaan, koska se ei ole toimittanut komissiolle säädetyssä määräajassa kaikkia kyseisen direktiivin 8 artiklan 3 kohdan mukaisia tietoja.

Komissio lähetti Kreikan viranomaisille heinäkuussa 2002 kirjeen, jossa se pyysi tietoja toimista, joihin viranomaiset ovat ryhtyneet noudattaakseen yhteisöjen tuomioistuimen tuomiota. Jos komissio on Kreikan viranomaisten vastausta tutkittuaan sitä mieltä, että Kreikka ei ole ryhtynyt kaikkiin tarvittaviin toimiin noudattaakseen 13. kesäkuuta 2002 annettua tuomiota, se aloittaa EY:n perustamissopimuksen 228 artiklassa määrätyn rikkomisesta johtuvan menettelyn.

5. Perustamissopimusten nojalla komissio huolehtii yhteisön lainsäädännön asianmukaisesta soveltamisesta ja ryhtyy tarvittaviksi katsomiinsa toimiin lopettaakseen yhteisön oikeuden rikkomisen. Sitä vastoin komissiolla ei ole toimivaltaa ryhtyä minkäänlaisiin toimiin laitoksen vastuuhenkilöitä

vastaan. Näiden asettaminen rikosoikeudelliseen vastuuseen on Kreikan viranomaisten tehtävä. Jos komissio havaitsee, että esillä olevassa tapauksessa on rikottu yhteisön oikeutta, se ei epäröi ryhtyä tarpeellisiin toimiin Kreikkaa vastaan. Tämän tehtävän helpottamiseksi komissio kehottaa parlamentin jäsentä toimittamaan kaikki asiaan liittyvät tiedot komissiolle.

(1) EYVL L 183, 29.6.1989.

(2) Yhteisöjen tuomioistuimen tuomio 13. kesäkuuta 2002, komissio v. Helleenien tasavalta, asia C-33/01 (ei ole toistaiseksi julkaistu).